标题：897年
中国纪年
897年，唐昭宗圣穆景文孝皇帝乾宁四年
历史大事
韩建胁昭宗散亲兵，杀诸王
韩建恶诸王典兵，乾宁四年（897）正月奏八王欲劫车驾奔河中（今山西永济），谋杀建。并引兵围行宫。昭宗不得已，诏诸王所领军士并纵归田里，诸王各归十六宅。于是殿后四军二万余人悉散，帝之亲兵散尽，斩都头李筠。又命诸王衔命四方者皆召还，幽诸王于别第。八月，韩建诬诸王谋反，与知枢密刘季述矫诏发兵围十六宅，杀诸王十一人。
朱全忠并郓、充等五镇
汴将庞师古、葛从周并攻郓州（今山东东平西北），朱瑄少食尽，乾宁四年（897）正月城破被执。朱全忠以庞师古为天平留后。朱瑾掠徐州以给军食，全忠遣葛从周袭兖州（今山东），守将康怀贞以城降。二月，朱瑾与河东将史俨，李承嗣渡淮投杨行密。行密表瑾领武宁节度使。全忠斩朱瑄于汴，自是郓、齐、曹、棣、兖、沂、密、徐、宿、陈、许、郑、滑、濮五镇十四州之地尽入全忠手，唯王师范保淄青一道，亦服于汴。李存信闻兖、郓皆陷，亦自魏州引兵还河东（今山西太原）。三月，朱全忠表葛从周为泰宁留后，朱友裕为天平留后，庞师古为武宁留后。 
王建并有东、西川
乾宁四年（897）二月，王建遣华洪、王宗佑将兵五万攻东川，又遣将败凤翔兵于梓州（今四川三台）。遣王宗侃将八千兵攻渝州（今四川重庆）、王宗阮将七千兵攻泸州（今四川），借通峡路进奉为名，实为扩地。渝州、泸州皆陷；凤翔将李继昭救梓州，被西川将王宗播擒斩。五月，王建自将兵五万攻东川，与东川节度使顾彦晖五十余战，东川将相继降。九月，王建围梓州。十月，顾彦晖自杀。王建攻东川凡三年，至是始克，遂并有东、西川。
王珙、王珂互攻
乾宁四年（897）三月，保义（陕虢）节度使王珙攻护国（河中）节度使王珂，珂求救于李克用；珙求援于朱全忠。全忠遣将败河中兵，河东将亦败保义兵，遂解河中之围。 
钱镠取苏、常、湖淮南杨行密兵围嘉兴（今浙江），乾宁四年（897）四月，钱镠遣顾全武自海道往救，大破淮南兵。淮南将田君自湖州（今渐江吴兴）奔宣州（今安徽宣城），两浙兵追败之。七月，钱镠遣顾全武取苏州，连拔松江、无锡、常熟、华亭。九月，湖州都指挥使沈攸以州降钱镠。
李克用木瓜涧之败
李克用欲邀卢龙兵共赴关中勤王，卢龙留后刘仁恭不从。乾宁四年（897）八月，克用自将兵击之。九月，幽州（今北京）将杨师侃设伏于蔚州（今山西灵丘）木瓜涧，九日，有大雾，克用酒醉轻敌，中伏大败，失亡大半而还。
杨行密大败朱全忠于淮上
淮南兵善水战，不知骑射，及得朱瑾等兖、郓、河东骑兵，军势大振。乾宁四年（897）二月，武昌节度使杜洪因绝东南贡献路，诏杨行密讨之。四月，杜洪因绝东南贡献路，诏杨行密讨之。四月，杜洪为杨行密所攻，求救于朱全忠，全忠遣将掠泗（今江苏盱眙北）、黄（今湖北新洲），黄州刺史弃城遁逃。九月，朱全忠大举进攻淮南，遣庞师古率军七万屯清口（今江苏淮阴西），将趋扬州；葛从周军屯安丰（今安徽寿县南），将趋寿州（今安徽寿县）；全忠自帅大军屯宿州（今安徽宿县）。淮南震恐，杨行密与朱瑾将兵三万拒汴军于楚州（今江苏清江东南）。十一月，朱瑾偷袭清口，引淮水灌汴军，庞师古轻敌不防，军大乱，杨行密引大军渡淮，与朱瑾南北夹击，斩庞师古等将士首万余级。淮南将朱延寿又破葛从周军，汴兵北奔，杨行密、朱瑾合朱延寿军追击，及于淠水，汴军被杀死溺死殆尽，从周仅以身免。全忠闻败，亦奔还。行密于是稳据江淮之间，全忠不能与之争。
闽帅王潮卒，弟审知继
乾宁四年（897）十二月，威武节度使王潮卒，舍其子而以弟审知知府军事，审知辞让其兄审邽，审邽不受。审知乃自称留后，表于朝廷。第二年三月，诏以王审知充威武留后。
王建威镇南诏
乾宁四年（897），南诏有上皇帝书函及致中书木夹，其年号为中兴。朝廷欲以诏书回报，西川节度使王建阻之，曰："南诏小夷，不足辱诏书，臣在西南，彼必不敢犯塞。其时黎（今四川汉源北）、雅（今四川雅安）间有浅蛮（熟蛮）刘、郝、杨三部落，依违于唐朝与南诏之间，王建先惩而后斩之，于是，邛崃之南，不戍一卒，南诏亦不敢侵边地。
通鉴记载
昭宗圣穆景文孝皇帝中之上乾宁四年（丁巳，公元八九七年） 
春，正月，甲申，韩建奏：“防城将张行思等告睦、济、韶、通、彭、韩、仪、陈八王谋杀臣，劫车驾幸河中。”建恶诸王典兵，故使行思等告之。上大惊，召建谕之，建称疾不入。令诸王诣建自陈，建表称：“诸王忽诣臣理所，不测事端。臣详酌事体，不应与诸王相见。”又称：“诸王当自避嫌疑，不可轻为举措。陛下若以友爱含容，请依旧制，令归十六宅，妙选师傅，教以诗书，不令典兵预政。”且曰：“乞散彼乌合之兵，用光麟趾之化。”建虑上不从，仍引麾下精兵围行宫，表疏连上。上不得已，是夕，诏诸王所领军士并纵归田里，诸王勒归十六宅，其甲兵并委韩建收掌。建又奏：“陛下选贤任能，足清祸乱，何必别置殿后四军。纵有厚薄之恩，乖无偏无党之道。且所聚皆坊市无赖奸猾之徒，平居犹思祸变，临难必不为用，而使之张弓挟刃，密迩皇舆，臣窃寒心，乞皆罢。”遣诏亦从之。于是殿后四军二万馀人悉散，天子之亲军尽矣。捧日都头李筠，石门扈从功第一，建复奏斩于大云桥。建又奏：“玄宗之末，永王璘暂出江南，遽谋不轨。代宗时吐蕃入寇，光启中朱玫乱常，皆援立宗支以系人望。今诸王衔命四方者，乞皆召还。”又奏：“诸方士出入禁庭，眩惑圣听，宜皆禁止，无得入宫。”诏悉从之。建既幽诸王于别第，知上意不悦，乃奏请立德王为太子，欲以解之。丁亥，诏立德王祐为皇太子，仍更名裕。 
庞师古、葛从周并兵攻郓州，朱瑄兵少食尽，不复出战，但引水为深壕以自固。辛卯，师古等营于水西南，命为俘梁。登已，潜决濠水。丙申，浮梁成，师古夜以中军先济。瑄闻之，弃城奔中都，葛从周逐之，野人执瑄及妻子以献。 
己亥，罢孙亻屋凤翔四面行营节度等使，以副都统李思谏为宁塞节度使。钱镠使行军司马杜稜救婺州。安仁义移兵攻睦州，不克而还。 
朱全忠入郓州，以庞师古为天平留后。朱瑾留大将康怀贞守兖州。与河东将史俨、李承嗣掠徐州之境给军食。全忠闻之，遣嵩从周将兵袭兖州。怀贞闻郓州已失守，汴兵奄至，遂降。二月，戊申，从周入兖州，获瑾妻子。朱瑾还，无所归，帅其众趋沂州，刺史尹处宾不纳，走保海州，为汴兵所逼，与史俨、李承嗣拥州民度淮，奔杨行密。行密逆之于高邮，表瑾领武宁节度使。全忠纳瑾之妻，引兵还，张夫人逆于封丘，全忠以得瑾妻告之。夫人请见之，瑾妻拜，夫人答拜，且泣曰：“兖、郓与司空同姓，约为兄弟，以小故恨望，起兵相攻，使吾姒辱于此。他日汴州失守，吾亦如吾姒之今日乎！”全忠乃送瑾妻于佛寺为尼，斩朱?宣于汴桥。于是郓、齐、曹、棣、兖、沂、密、徐、宿、陈、许、郑、滑、濮皆入于全忠。惟王师范保淄青一道，亦服于全忠。李存信在魏州，闻兖、郓皆陷，引兵还。淮南旧善水战，不知骑射，及得河东、兖、郓兵，军声大振。史俨、李承嗣皆河东骁将，李克用深惜之，遣使间道诣杨行密请之。行密许之，亦遣使诣克用修好。 
戊午，王建遣邛州刺史华洪、彭州刺史王宗祐将兵五万攻东川，以戎州刺史王宗谨为凤翔西面行营先锋使，败凤翔李继徽等于玄武。继徽本姓杨，名崇本，茂贞之假子也。 
己未，赦天下。 
上飨行庙。 
庚申，王建以决云都知兵马使王宗侃为应援开峡都指挥使，将兵八千趋渝州；决胜都知兵马使王宗阮为开江防送进奉使，将兵七千趋沪州。辛未，宗侃取渝州，降刺史牟崇厚；癸酉，宗阮拔泸州，斩刺史马敬儒，峡路始通。凤翔将李继昭救梓州，留偏将守剑门，西川将王宗播击擒之。乙亥，门下侍郎、同平章事孙亻屋罢守本官，中书侍郎、同平章事朱朴罢为秘书监。朴既秉政，所言皆不效，外议沸腾。太子詹事马道殷以天文，将作监许岩士以医得幸于上，韩建诬二人以罪而杀之，且言亻屋、朴与二人交通，故罢相。 
诏以杨行密为江南诸道行营都统，以讨武昌节度使杜洪。 
张佶克邵州，擒蒋勋。 
三月，丙子，朱全忠表曹州刺史葛从周为泰宁留后，朱友裕为天平留后，庞师古为武宁留后。 
保义节度使王珙攻护国节度使王珂，珂求援于李克用，珙求援于朱全忠。宣武将张存敬、杨师厚败河中兵于猗氏南。河东将李嗣昭败陕兵于猗氏，又败之于张店，遂解河中之围。师厚，斤沟人；嗣昭，克用弟克柔之假子也。更名感义军曰昭武，治利州，以前静难节度使苏文建为节度使。 
夏，四月，以同州防御使李继瑭为匡国节度使。继瑭，茂贞之养子也。 
以右谏议大夫李洵为两川宣谕使，和解王建及顾彦晖。 
辛亥，钱镠遣顾全武等将兵三千自海道救嘉兴，己未，至城下，击淮南兵，大破之。 
杜洪为杨行密所攻，求救于朱全忠。全忠遣其将聂金掠泗州，朱友恭攻黄州。行密遣右黑云都指挥使马珣等救黄州。黄州刺史瞿章闻友恭至，弃城，拥众南保武昌寨。 
癸亥，两浙将顾全武等破淮南十八营，虏淮南将士魏约等三千人。淮南将田頵屯驿亭埭，两浙兵乘胜逐之。甲戌，頵自湖州奔还，两浙兵追败之，頵众死者千馀人。 
韩建恶刑部尚书张祎等数人，皆诬奏，贬之。 
五月，加奉国节度使崔洪同平章事。 
辛巳，朱友恭为浮梁于樊港，进攻武昌寨，壬午，拔之，执瞿章，遂取黄州。马珣等皆败走。 
丙戌，王建以节度副使张琳守成都，自将兵五万攻东川。更华洪姓名曰王宗涤。 
六月，己酉，钱镠如越州，受镇东节钺。 
李茂贞表：“王建攻东川，连兵累岁，不听诏命。”甲寅，贬建南州刺史。乙卯，加茂贞为西川节度使，以覃王嗣周为凤翔节度使。癸亥，王建克梓州南寨，执其将李继宁。丙寅，宣谕使李洵至梓州，己巳，见建于张杷砦，建指执旗者曰：“战士之情，不可夺也。” 
覃王赴镇，李茂贞不受代，围覃王于奉天。置宁远军于容州，以李克用大将盖寓领节度使。 
秋，七月，加荆南节度使成汭兼侍中。 
韩建移书李茂贞，茂贞解奉天之围，覃王归华州。 
以天雄节度使李继徽为静难节度使。 
庚戌，钱镠还杭州，遣顾全武取苏州。乙未，拔松江。戊戌，拔无锡。辛丑，拔常熟、华亭。 
初，李克用取幽州，表刘仁恭为节度使，留戍兵及腹心将十人典其机要，租赋供军之外，悉输晋阳。及上幸华州，克用征兵于仁恭，又遣成德节度使王镕、义武节度使王郜书，欲与之共定关中，奉天子还长安。仁恭辞以契丹入寇，须兵扞御，请俟虏退，然后承命。克用屡趣之，使者相继，数月，兵不出。克用移书责之，仁恭抵书于地，慢骂，囚其使者，欲杀河东戍将，戍将遁逃获免。克用大怒，八月，自将击仁恭。 
上欲幸奉天亲讨李茂贞，令宰相议之。宰相切谏，乃止。 
延王戒丕还自晋阳，韩建奏：“自陛下即位以来，与近辅交恶，皆因诸王典兵，凶徒乐祸，致銮舆不安。比者臣奏罢兵权，实虑不测之变。今闻延王、覃王尚苞阴计，愿陛下圣断不疑，制于未乱，则社稷之福。”上曰：“何至于是！”数日不报。建乃与知枢密刘季述矫制发兵围十六宅。诸王被发，或缘垣，或登屋，或升木，呼曰：“宅家救儿！”建拥通、沂、睦、济、韶、彭、韩、陈、覃、延、丹十一王至石堤谷，尽杀之，以谋反闻。 
贬礼部尚书孙亻屋为南州司马。秘书监朱朴先贬夔州司马，再贬郴州司户。朴之为相，何迎骤迁至右谏议大夫，至是亦贬湖州司马。 
钟传欲讨吉州刺史襄阳周琲，琲帅其众奔广陵。 
王建与顾彦晖五十馀战，九月，癸酉朔，围梓州。蜀州刺史周德权言于建曰：“公与彦晖争东川三年，士卒疲于矢石，百姓困于输挽。东川群盗多据州县，彦晖懦而无谋，欲为偷安之计，皆啗以厚利，恃其救援，故坚守不下。今若遣人谕贼帅以祸福，来者赏之以官，不服者威之以兵，则彼之所恃，反为我用矣。”建从之，彦晖势益孤。德权，许州人也。 
丁丑，李克用至安塞军，辛巳，攻之。幽州将单可及引骑兵至，克用方饮酒，前锋曰：“贼至矣。”克用醉，曰：“仁恭何在？”对曰：“但见可及辈。”克用瞋目曰：“可及辈何足为敌！”亟命击之。是日大雾，不辨人物，幽州将杨师侃伏兵于木瓜涧，河东兵大败，失亡太半。会大风雨震电，幽州兵解去。克用醒而后知败，责大将李存信等曰：“吾以醉废事，汝曹何不力争！” 
湖州刺史李彦徽欲以州附于杨行密，其众不从。彦徽奔广陵，都指挥使沈攸以州归钱镠。 
以彰义节度使张琏为凤翔西北行营招讨使，以讨李茂贞。 
复以王建为西川节度使、同平章事。加义武节度使王郜同平章事。削夺新西川节度使李茂贞官爵，复姓名宋文通。 
朱全忠既得兖、郓，甲兵益盛，乃大举击杨行密，遣庞师古以徐、宿、宋、滑之兵七万壁清口，将趣扬州，葛从周以兖、郓、曹、濮之兵壁安丰，将趋寿州，全忠自将顿宿州。淮南震恐。 
匡国节度使李继瑭闻朝廷讨李茂贞而惧，韩建复从而摇之，继瑭奔凤翔。冬，十月，以建为镇国、匡国两军节度使。 
壬子，知遂州侯绍帅众二万，乙卯，知合州王仁威帅众千人，戊午，凤翔将李继溥以援兵二千，皆降于王建。建攻梓州益急。庚申，顾彦晖聚其宗族及假子共饮，遣王宗弼自归于建。酒酣，命其假子瑶杀己及同饮者，然后自杀。建入梓州，城中兵尚七万人，建命王宗绾分兵徇昌、普等州，以王宗涤为东川留后。 
刘仁恭奏称：“李克用无故称兵见讨，本道大破其党于木瓜涧，请自为统帅以讨克用。”诏不许。又遗朱全忠书。全忠奏加仁恭同平章事，朝廷从之。仁恭又遣使谢克用，陈去就不自安之意。克用复书略曰：“今公仗钅戊控兵，理民立法，擢士则欲其报德，选将则望彼酬恩。己尚不然，人何足信！仆料猜防出于骨肉，嫌忌生于屏帷，持干将而不敢授人，捧盟盘而何词著誓！” 
甲子，立皇子秘为景王，祚为辉王，祺为祁王。 
加彰义节度使张琏同平章事。 
杨行密与朱瑾将兵三万拒汴军于楚州，别将张训自涟水引兵会之，行密以为前锋。庞师古营于清口，或曰：“营地污下，不可久处。”不听。师古恃众轻敌，居常弈棋。朱瑾壅淮上流，欲灌之。或以告师古，师古以为惑众，斩之。十一月，癸酉，瑾与淮南将侯瓒将五千骑潜渡淮，用汴人旗帜，自北来趣其中军，张训逾栅而入。士卒苍黄拒战，淮水大至，汴军骇乱。行密引大军济淮，与瑾等夹攻之，汴军大败。斩师古及将士首万馀级，馀众皆溃。葛从周屯于寿州西北，寿州团练使朱延寿击破之，退屯濠州，闻师古败，奔还。行密、瑾、延寿乘胜追之，及于淠水。从周半济，淮南兵击之，杀溺殆尽，从周走免。遏后都指挥使牛存节弃马步斗，诸军稍得济淮，凡四日不食，会大雪，汴卒缘道冻馁死，还者不满千人。全忠闻败，亦奔还。行密遗全忠书曰：“庞师古、葛从周，非敌也，公宜来淮上决战。”行密大会诸将，谓行军副使李承嗣曰：“始吾欲先趣寿州，副使云不如先向清口。师古败，从周自走，今果如所料。”赏之钱万缗，表承嗣领镇海节度使。行密待承嗣及史俨甚厚，第舍、姬妾，咸选其尤者赐之，故二人为行密尽力，屡立功，竟卒于淮南。行密由是遂保据江、淮之间，全忠不能与之争。 
戊寅，立淑妃何氏为皇后。后，东川人，生德王、辉王。 
威武节度使王潮弟审知，为观察副使，有过，潮犹加捶挞，审知无怨色。潮寝疾，舍其子延兴、延虹、延丰、延休，命审知知军府事。十二月，丁未，潮薨。审知以让其兄泉州刺史审邽，审邽以审知有功，辞不受。审知自称福建留后，表于朝廷。 
壬戌，王建自梓州还。戊辰，至成都。是岁，南诏骠信舜化有上皇帝书函及督爽牒中书木夹，年号中兴。朝廷欲以诏书报之。王建上言：“南诏小夷，不足辱诏书。臣在西南，彼必不敢犯塞。”从之。 
黎、雅间有浅蛮曰刘王、郝王、杨王，各有部落，西川岁赐缯帛三千匹，使觇南诏，亦受南诏赂诇成都虚实。每节度使到官，三王帅酋长诣府，节度使自谓威德所致，表于朝廷。而三王阴与大将相表里，节度使或失大将心，则教诸蛮纷扰。先是节度使多文臣，不欲生事，故大将常籍此以邀姑息，而南诏亦凭之屡为边患。及王建镇西川，绝其旧赐，斩都押牙山行章以惩之。邛崃之南，不置鄣候，不戍一卒，蛮亦不敢侵盗。其后遣王宗播击南诏，三王漏泄军事，召而斩之。 
右拾遗张道古上疏，称：“国家有五危、二乱。昔汉文帝即位未几，明习国家事。今陛下登极已十年，而曾不知为君驭臣之道。太宗内安中原，外开四夷，海表之国，莫不入臣。今先朝封域，日蹙几尽。臣虽微贱，窃伤陛下朝廷社稷始为奸臣弄，终为贼臣所有也。”上怒，贬道古施州司户。仍下诏罪状道古，宣示谏官。道古，青州人也。